|  |  |  |  |  |  |  |  |
| --- | --- | --- | --- | --- | --- | --- | --- |
| **MSSRF Logo 2** | **வானிலை சார்ந்த வேளாண் ஆலோசனை அறிக்கை** | | | | | | **IMD_LOGO** |
| இணைந்து வழங்குபவர்கள் | | | | | |
| பிராந்திய வானிலை மையம் சென்னை - இந்திய வானிலைத் துறை | | | | | |
| ம. சா. சுவாமிநாதன் ஆராய்ச்சி நிறுவனம் மற்றும் | | | | | |
| ரெட்டியார்சத்திரம் விதை உற்பத்தியாளர்கள் சங்கம் | | | | | |
| மாவட்டம் : | **புதுக்கோட்டை** | காலம் : | **10/09/2025** | முதல் | **14/09/2025** |
| அறிக்கை எண் : | **072/ 2025** | வெளியீட்டு நாள் : | | **09/09/2025** | |

**புதுக்கோட்டை மாவட்டத்தின் கடந்த வார வானிலை**

பெரும்பாலான பகுதிகளில் அதிகபட்ச வெப்பநிலை 36°-38° செல்சியஸ் ஆகவும், குறைந்தபட்ச வெப்பநிலை 24°-26° செல்சியஸ் ஆகவும் பதிவானது. மேலும் மழை பெறப்பட்டது.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **கடந்தவார வானிலை**  **(04.09.2025 முதல் 08.09.2025)** | | | | | | **அடுத்த ஐந்து நாட்களுக்கான வானிலை முன்னறிவிப்பு –14-09-2025- 08.30 வரை** | | | | | |
| **04/09** | **05/09** | **06/09** | **07/09** | **08/09** | **தேதி** | | **நாள்-1**  **10/09** | **நாள்-2**  **11/09** | **நாள்-3**  **12/09** | **நாள்-4**  **13/09** | **நாள்-5**  **14/09** |
| 0.2 | 0.1 | 1.9 | 6.9 | 27.1 | மழை (மி.மீ) | | 1 | 3 | 2 | 0 | 0 |
| 36 | 37 | 38 | 38 | 37 | அதிக பட்ச வெப்பநிலை (செல்) | | 37 | 37 | 36 | 37 | 37 |
| 25 | 26 | 26 | 24 | 25 | குறைந்த பட்ச வெப்பநிலை (செல்) | | 27 | 27 | 26 | 27 | 27 |
| 6 | 6 | 6 | 6 | 6 | மேக மூட்டம் (ஆக்டா) | | 3 | 8 | 7 | 7 | 6 |
| 72 | 68 | 66 | 72 | 79 | அதிக மற்றும் குறைந்த பட்ச காற்றின் ஈரப்பதம் (சதவீதம்) | | 70 | 70 | 70 | 70 | 70 |
| 43 | 54 | 40 | 50 | 42 | 40 | 40 | 40 | 40 | 40 |
| 23 | 17 | 13 | 16 | 12 | காற்றின் வேகம் (கி.மீ/மணி ) | | 14 | 12 | 12 | 10 | 12 |
| மேற்கு | தென்  கிழக்கு | தெற்கு | வட  மேற்கு | வட  மேற்கு | காற்றின் திசை | | தெற்கு | தென்மேற்கு | மேற்கு | தென்மேற்கு | தென்மேற்கு |

குறுஞ்செய்தி :

மாவட்டத்தின் ஒரு சில இடங்களில் செப்டம்பர் 11 மற்றும் 12 தேதி லேசான மழைக்கு வாய்ப்புள்ளது. அதிகபட்ச வெப்பநிலையானது 36°-37° செல்சியஸ் ஆகவும், குறைந்தபட்ச வெப்பநிலையானது 26°-27° செல்சியஸ் ஆகவும் பதிவாகலாம். வானம் பொதுவாக மேகமூட்டத்துடன் காணப்படும். மணிக்கு 10 முதல் 14 கி.மீ வேகத்தில், தெற்கு, தென்மேற்கு மற்றும் மேற்கு திசைகளிலிருந்து காற்று வீசக்கூடும்.

**பொது ஆலோசனை:**

**பலத்த காற்று எச்சரிக்கை:**

மாவட்டத்தின் ஒருசில பகுதிகளில் வரும் செப்டம்பர் 10, 11 மற்றும் 12 தேதி மணிக்கு  30-40 கி.மீ வேகத்தில் பலத்த காற்று வீசும் என எதிர்பார்க்கப்படுவதால் விவசாயிகள்  வாழை மரங்களுக்கு முட்டு கொடுத்தல்,  பப்பாளி,  முருங்கை பயிர்களுக்கு மண் அனைத்தல், கரும்பு பயிருக்கு விட்டம் கட்டுதல் போன்ற பாதுகாப்பு நடவடிக்கைகளை மேற்கொள்ளவும்.

கொடி வகை பயிர்பந்தல்களில் துரு பிடித்து பழுதடைந்துள்ள கம்பிகள் மற்றும் தூண்களை கண்டறிந்து சரி செய்யவும். போதுமான முட்டுகளை கொடுக்கவும்.

**இடி மின்னல் எச்சரிக்கை:**

மாவட்டத்தின் ஒரு சில பகுதிகளில் செப்டம்பர் 10, 11 மற்றும் 12 தேதி இடி மின்னலுக்கான  வாய்ப்பு  உள்ளது. வயல்களில் ஆடுகளை கிடை  அமர்த்துதல் மற்றும் மேய்ச்சலின் போது  போதிய பாதுகாப்பு நடவடிக்கைகளை மேற்கொள்ளவும்.   இந்த காலகட்டத்தில் கால்நடைகளை  மேய்ச்சலுக்கு  வெளியே  அனுப்பாமல், மின்கம்பம் மற்றும்  மரங்களில்  கட்டாமலும்  பாதுகாப்பாக கொட்டகைகளில் கட்டி வைக்கும்படியும்  கேட்டு கொள்ளப்படுகிறார்கள்.

எதிர்பார்க்கப்படும் வானிலைக்கேற்ற வேளாண் ஆலோசனைகள்

முக்கிய பயிர்கள் : **தக்காளி, உளுந்து, நெல், கால்நடை.**

**தக்காளி:**

தக்காளி பயிரில் இலை சுருட்டை நோய் தாக்குதல் பரவலாக தென்படுகின்றது. நோய் தாக்குதலின் அறிகுறியாக புதிதாக வளரும் தக்காளி செடியில் மஞ்சள் நிறத்தில் இலைகள் சுருண்டு காணப்படும். தாவரத்தின் வளர்ச்சி குறைந்துவிடும்.

புதிய இலைகளின் அளவு குறைந்து சுருங்கி, நரம்புகள் மஞ்சள் நிறத்தில் மாறியும் காணப்படும். இலைகள் மேல் நோக்கி சுருண்டு பார்ப்பதற்கு கிண்ணம் போல் இருக்கும்.

மலர்கள் தோன்றும் ஆனால் காய் பிடிப்பதற்கு முன் உதிர்ந்துவிடும்.

இதனைக் கட்டுப்படுத்த 10 லிட்டர் தண்ணீரக்கு 40 கிராம் சூடோமோனஸ், 250 மில்லி நன்கு புளித்த தயிர், மற்றும் 2 கோழி முட்டைகளின் வெள்ளைக்கரு என்ற விகித்தில் எடுத்துக் நன்கு கலந்து தெளிக்கவும்.

**உளுந்து:**

தற்போது நிலவும் பருவசூழ்நிலையில் புரட்டாசி பட்டத்தில் பயறு வகை பயிர்கள் சாகுபடி செய்யும் விவசாயிகள் அதிக மகசூல் கொடுக்கக்கூடிய உளுந்து ரகம் வம்பன் 8 மற்றும் வம்பன் 10, பச்சை பயிறு வம்பன் 3 மற்றும் 4 ஆகிய இரங்களை தேர்வு செய்து விதைக்கவும் . விதைக்கும் முன் உளுந்தில் வேர் அழுகல் நோய் வராமல் தடுக்க விதையை டிரைகோ டெர்மா விரிடி 4 கிராம்/கிலோ (அ) சூடோமோனாஸ் 10 கிராம்/கிலோ என்ற அளவில் விதை நேர்த்தி செய்யலாம்.

**நெல்:**

நெற்பயிரில் தற்போது இலைக்கருகல் நோயின் தாக்குதல் பரவலாக தென்படுகின்றது. இது பெரும்பாலும் நெற்பயிர் நட்ட 3 முதல் 4வது வாரங்களில் தோன்றுகிறது.

இந்நோய் ஒருவகை பாக்டீரியாவால் உண்டாகின்றது, இது முழுச் செடியையோ அல்லது ஒரு சில இலைகளையோ வாடச் செய்யும், இலைகள் மஞ்சள் நிறமாகி பின்னர் கருகியது போன்று தோன்றும்.

இது பாசன நீர், மழை மற்றும் காற்று மூலம் பரவுகிறது. பறித்த நாற்றின் சேதமடைந்த வேரின் மூலமாக பாக்டீரியாக்கள் நெற்பயிரின் உட்புகுந்து பயிரைத் தாக்குகின்றன.

இந்நோயினை கட்டுப்படுத்த 5 சத வேப்பங்கொட்டைச் சாறு அல்லது 3 சத வேப்பெண்ணெய் கரைசல் அல்லது 10 சத வேப்பம் பிண்ணாக்குச் சாறு அல்லது 20 சத சாணக்கரைசல், இவைகளில் ஏதேனும் ஒன்றை நோய் தோன்றும் தருணத்தில் ஒருமுறையும் மீண்டும் 10 நாட்கள் இடைவெளியில் மறுமுறையும் தெளிக்க வேண்டும்.

**கால்நடை:**

ஆடு வளர்க்கும் விவசாயிகள் ஆடுகள் மற்றும் குட்டிகளின் இறப்பை தவிர்க்க தொண்டை அடைப்பான் நோய்க்கான தடுப்பூசியை பருவமழை காலத்திற்கு முன் போட்டுக் கொள்வது அவசியமாகும்,

இதுவரை ஆடுகளுக்கு தடுப்பூசி போடாதவர்கள் அருகிலுள்ள கால்நடை மருத்துவரை அணுகி தொண்டை அடைப்பான் நோய்க்கான தடுப்பூசியை போட்டுக் கொள்ளவும்.